Skanerat e targave të makinave
Agjencitë amerikane të ligjit mbledhin informacion mbi qytetarët me teknologji të reja
Përkrahësit e privatësisë, tashmë të nxitur nga lajmet mbi programin e qeverisë amerikanë të përgjimit për qytetarët e thjeshtë, kanë gjetur një problem tjetër. Agjencitë e zbatimit të ligjit në SHBA po përdorin teknologji të reja për të skanuar targat e makinave dhe për të mbledhur informacion mbi të dhënat e lëvizjeve të miliona amerikanëve. Hetuesi i policisë së qarkut të Arlingtonit, Mohammed Tabibi punon për njësinë që merret me rastet e vjedhjeve të makinave. Ai përdor skanerat e targave, të quajtur shkurt LPR, të montuar në makinën e tij, për të kërkuar automjete të vjedhura. Përdorimi i LPR-ve është në rritje në Shtetet e Bashkuara. Disa janë montuar në shtylla, disa të tjera në makina, por grupet në mbrojtje të privatësisë së qytetarëve janë të shqetësuar. Ata thonë se informacioni po ruhet në serverat e kompjuterave dhe ndahet me agjenci të tjera lokale, shtetërore ose federale. Jay Stanley është analist i Sindikatës Amerikane të Lirive Civile. Kapiteni i policisë së Arlingtonit Kevin Rearden është shef i njësisë për Departamentin e Sigurisë Kombëtare. Ai thotë se informacioni nga LPR-të ruhet për një periudhë gjashtë mujore. Por agjenci të tjera të zbatimit të ligjit, që kanë mundësinë për të përdorur serverin e tyre, mund ta ruajnë atë informacion për një kohë të pacaktuar. Por Sindikata Amerikane për Liritë Civile thotë se amerikanët kanë nevojë të dinë më shumë rreth teknologjisë së LPR-ve. Ajo ka ngritur padi në një gjykatë federale kundër Departamentit të Sigurisë Kombëtare për të mësuar se si po e përdorin zyrtarët informacionin e grumbulluar nëpërmjet LPR-ve.